**Dni fotografie v Leviciach 2020**

13. ročník medzinárodného fotografického festivalu

**DFLV**

Predstavujem vám výnimočné podujatie, ktoré už trinástykrát úspešne reprezentovalo naše mesto Levice, Nitriansky kraj a aj okolie. Sú to Dni fotografie, ktoré sa všeobecne spomínajú ako druhá najdôležitejšia udalosť a druhá najväčšia prehliadka fotografického umenia na Slovensku. Hlavným organizátorom festivalu DFLV je Regionálne osvetové stredisko v Leviciach. Spoluorganizátorom je o.z. Fotogravity v Leviciach.

Každoročne, od roku 2007, prinášame na jar 4 až 5 výstav zahraničných autorov, profesionálov. Tí vystavujú v reprezentačných priestoroch mesta - v Levickej synagóge a v Tekovskom múzeu. Priestor dávame aj 7 až 10 výstavám z radov amatérov, študentov umeleckých škôl, fotoklubov či z radov nadšencov fotografie mesta a okresu. Tieto výstavy inštalujeme v kaviarňach a obchodných priestoroch. Samozrejme, neoddeliteľnou súčasťou DFLV sú aj sprievodné podujatia, ktoré majú edukatívny charakter.

Na máj 2020 sme naplánovali 14 výstav a 6 sprievodných podujatí aj v spolupráci s Poľským inštitútom a Maďarským inštitútom v Bratislave. Nepodarilo sa všetko slniť. Jedným z významných sprievodných podujatí DFLV mal byť štvrtý ročník medzinárodnej fotografickej konferencie, ktorá sa mala konať v októbri a jej vyvrcholením mala byť reprezentatívna výstava známeho slovenského umelca Karola Felixa. Bohužiaľ, ani jedna sa nemohla uskutočniť kvôli známym okolnostiam vývoja pandémie Covid 19. Plány sa dôsledkom toho museli meniť a všetky plánované výstavy so sprievodnými podujatiami sa presunuli na október. Práve preto sme prezieravo požiadali autorov výstav, aby svoje diela počas leta poslali do Levíc, aby sa stihli nainštalovať. Podarilo sa nám pripraviť 13 výstav. Dve v synagóge v Leviciach, šesť v SC Dituria v Leviciach a výstavy v synagóge v Šahách, Kaviarni Na kus reči, Dom Revizcky, ZŠ s vyučovacím jazykom maďarským v Leviciach a MC Kontakt Levice. Spomínaná Dituria sa stala prekvapivo dobrou výstavno - priestorovou alternatívou Tekovského múzea.

1. októbra prišli nové opatrenia v súvislosti s Covid 19 a museli sme už aj plánované slávnostné otvorenie 2.10. s hlavnými vernisážami uskutočniť v obmedzenom počte do 50 účastníkov. Slávnostné otvorenie prebiehalo aj online vysielaním na našom FB, samozrejme bez osobnej účasti autorov, čo nás neskutočne mrzí. Svojou prítomnosťou obohatil túto udalosť jedine Robo Kočan / SK/, autor jednej z výstav a lektor fotografického workshopu.

Na slávnostnom otvorení Dní fotografie v Leviciach, ktoré sme vám priniesli aj online (a vzhliadnuť ju viete aj na You Tube ROS Levice), predstavil a otvoril výstavu **Ruda Prekopa** kurátor Robo Kočan. Rudo Prekop je slovenský fotograf, žijúci a pôsobiaci v Prahe, je jedným z predstaviteľov legendárnej novej vlny v slovenskej fotografii. „*Slovenská nová vlna je pojem, ktorý zahŕňa niekoľko slovenských fotografov, ktorí koncom 70. rokov prišli do Prahy a študovali na FAMU. Svojou hravou imaginatívnou tvorbou v prvej polovici 80. rokov nabúrali zabehaný pohľad na vtedajšiu fotografiu.“ (Wikipédia).* Predstavil cyklus veľkoformátových fotografií - fotogramy, ktoré sú vytvorené analógovo, len za pomoci svetla a chemického procesu v tmavej komore. Druhým vystavujúcim v synagóge bol dokumentarista a bývalý fotoreportér **Imre Benkὄ** z Maďarska, ktorý patrí medzi úplnú špičku tohto žánru nielen v Maďarsku: „...zaujímajú ma tváre, moje fotografie sú skoro vždy snímané v rozptýlenom svetle pomocou čiernobielych analógových techník, ktoré vytvárajú určitú náladu.“ Výstavu prostredníctvom videotechniky bližšie priblížil kurátor Szamódy Zsolt Olaf.

V obchodnom centre Dituria bolo možné navštíviť výstavy **Kočan** a **Prekop.** Robo Kočan „putuje za meditatívnosťou a rozmanitosťou iných krajín a kultúr, aby následne do svojich fotografických obrazov vkladal vnemy a emócie. Neraz ich zhmotňuje do tajomných bytostí, anjelov či víl...“ (M. Paštéková). Pre Ruda Prekopa a jeho cyklus Reálovky je typická nenápadná situácia. To, čo si väčšina z nás ani len nevšimne, sa stáva centrom záujmu autora. Poľsko reprezentoval **Tomek Sikora**, kreatívny a hlavne hravý fotograf, ktorému bola v r. 1990 v Austrálii udelená cena Reklamný fotograf roka. Prostredníctvom čínsko – maďarskej výstavy „**V zrkadle Hodvábnej cesty**“ boli priblížené nezabudnuteľné okamihy z cesty po provincii Liaoning v Číne. Tejto výstavy sa zúčastnil aj náš krajan, Levičan Gabriel Kosmály. Galéria Menora Saag Artis v Synagóge v Šahách prepožičala priestory výstave Spomienky, ktorej autorom je vyštudovaný režisér a fotograf **Jose Andres Lacko** z Izraela. Fotograf so slovenskými a maďarskými koreňmi predstavuje život židovskej komunity v maďarsky hovoriacich oblastiach.

**Výstava z výsledných prác detského foto workshopu** bola zaujímavým súborom na tému: moja rodina, moje zvieratko. Deti nesklamali. Ich diela boli prirodzené, úprimné. Ručné kolorovanie čiernobielych fotografií - pod týmto názvom sme zorganizovali **fotografický workshop** a aj **online nočnú výstavu Kolorovanie** pod vedením lektora Roba Kočana. Účastníci si vyskúšali nanášanie jemných farieb na čiernobiele fotografie, ktoré po úprave získali iný, nový rozmer. Súčasťou DFLV bola aj pútavá **prednáška** Roba Kočana, ktorý nás previedol „cestami-necestami“.

Kolektívne výstavy bývajú každoročne príležitosťou na prezentáciu tvorby amatérskych fotografov. V tomto roku sa predstavili **Fotoklub pri ZOS** zo Senice a **Fotoklub Frame** z Levíc. Miestnu fotografickú tvorbu dôstojne zastupoval **Braňo Valach** s Transsibírskou magistrálou, ktorú obohatil aj prostredníctvom **cestovateľského premietania**. **Ľudovít Mészáros** je známy Levičan, lokálpatriot, ktorý dlhé roky svojou tvorbou dokumentuje mesto Levice, ale vytvára aj poetické obrazy jej obyvateľov a prírody. Filmové premietanie **Raj na zemi** v spolupráci s filmovým klubom Otáznik tento rok opäť potešil svojich priaznivcov.

Prežili sme hektické obdobie. Veľa výstav a aktivít prebehlo podľa „druhého plánu“. Absentovali hlavne osobné stretnutia s vystavujúcimi autormi a milovníkmi fotografického umenia. Boli sme ukrátení o živé rozhovory a spontánnosť. Táto vynútená situácia nielen ubrala, ale aj naučila mnohému, čo sa v budúcnosti bude môcť zužitkovať. Nedá sa to presne vyčísliť, ale pravdepodobne sme prostredníctvom online výstav oslovili ešte viac ľudí ako po iné roky. Vďaka patrí podporovateľom projektu, autorom a všetkým, ktorí sa pričinili o úspešné zvládnutie tohto ročníka Dni fotografie v Leviciach.

Hlavným partnerom podujatia bol Fond na podporu umenia. Podujatie ďalej finančne podporil Fond na podporu kultúry národnostných menšín, Nitriansky samosprávny kraj, Poľský inštitút, Maďarský inštitút a o.z. Fotogravity. Ďakujeme!

Marta Kosmályová